Rijeka, 29. travnja 2021.g.

**OBJAVA ZA MEDIJE**

**U TIJEKU IZRADA MOZAIKA POSVEĆENOG VOLONTERIMA EPK   
KOJI ĆE SE U SVIBNJU TRAJNO POSTAVITI NA MOLO LONGU**

**U sklopu završnice projekta Rijeka 2020 – Europska prijestolnica kulture u tijeku je izrada mozaika posvećenog volonterima EPK koji će se u drugoj polovici svibnja postaviti na dijelu zida na riječkom lukobranu.**  
Radi se o **trajnoj uspomeni na sve volonterke i volontere EPK koji su tijekom godina priprema, a posebno u 2020. sudjelovali u organizaciji brojnih kulturnih događanja i time gradu i projektu dosad poklonili čak 8 tisuća volonterskih sati**.   
Podsjetimo, riječki program volontiranja u kulturi trajno je nasljeđe EPK projekta te ga Hrvatski kulturni dom na Sušaku nastavlja razvijati i nakon završetka programa Europske prijestolnice kulture.

Mozaik radnog naziva „Mehanizam“, čiji su motiv volonteri EPK sami izabrali, upravo nastaje na **Akademiji primijenjenih umjetnosti Sveučilišta u Rijeci**, u suradnji s umjetnikom **Radovanom Kunićem**, autorom mozaika i studenticama 2. diplomske godine Likovne pedagogije **Teom Teodorović** i **Doriom Valković**. Projekt se izvodi kao dio izbornog kolegija Mozaik, a u završnoj fazi izrade dovršetku mozaika priključit će se i sami EPK volonteri.   
  
Osim što divovski elementi mehanizma koji će mozaikom biti prikazani odgovaraju ambijentu Molo longa, gdje se šetač susreće s neobičnim i predimenzioniranim predmetima, uglavnom nautičke prirode, **'kotačići' ujedno simboliziraju i industrijsku baštinu Rijeke**.   
Također, mozaik prikazuje zupčanike koji jedino u suradnji, sinergiji i harmoniji te zajedničkim radom i naporom prenose energiju jedno na drugo. **Volonteri EPK su poput zupčanika u mehanizmu projekta Europske prijestolnice kulture, bez kojih taj 'stroj' ne bi mogao funkcionirati**. Drugim riječima, prikazom strojnih elemenata **metaforički se govori o ljudima koji su najvažnija pokretačka snaga**.  
Usto, kompozicija zupčanika na ovome muralu podsjeća i na **satni mehanizam koji simbolizira vrijeme, u ovom slučaju vrijeme što ga volonteri poklanjaju svome gradu**.

Unaprijed zahvaljujem na objavi.

Lena Stojiljković  
Odnosi s medijima, Rijeka 2020  
[lena.stojiljkovic@rijeka2020.eu](mailto:lena.stojiljkovic@rijeka2020.eu)  
Mob: +385 91 612 63 42